Na temelju članka 32. Statuta Općine Kloštar Podravski („Službeni glasnik Koprivničko-križevačke županije“ broj 6/13, 3/18. i 7/20), Općinsko vijeće Općine Kloštar Podravski na \_\_\_\_\_\_\_ sjednici održanoj --. prosinca 2020. donijelo je

**P R A V I L N I K**

**o kriterijima, uvjetima i postupku otpisa nenaplativih potraživanja**

**Općine Kloštar Podravski**

Članak 1.

 Ovim Pravilnikom utvrđuju se kriteriji, uvjeti i postupak otpisa potraživanja od strane Općine Kloštar Podravski i odnosi se na potraživanja s osnove javnih davanja čije je utvrđivanje, naplata i nadzor prema posebnim propisima u nadležnosti Općine Kloštar Podravski, kao što su općinski porezi, komunalna naknada, komunalni doprinos i ostali prihodi po posebnim propisima.

Članak 2.

 Odredbe ovog Pravilnika ne odnose se na nejavna davanja i naknade za koncesije odnosno na potraživanja koja su nastala iz ugovornih odnosa.

 Kriteriji, mjerila i procedura otpisa potraživanja iz stavka 1. ovog članka regulirani su posebnom Uredbom Vlade Republike Hrvatske o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja (“Narodne novine”, broj 52/13).

Članak 3.

 Nenaplativo potraživanje u smislu ovoga Pravilnika je ono potraživanje, za koje se po provedenom postupku i prikupljanjem odgovarajućih isprava od strane nadležnih tijela, na nedvojbeni način može utvrditi da se njime ne može postići svrha naplate, odnosno kojim se ne može postići utvrđivanje, osiguranje ili ostvarenje određenog potraživanja.

Članak 4.

 Kriteriji i uvjeti za otpis potraživanja su sljedeći:

 1) Za pravne osobe, čije se potraživanje ne može naplatiti u postupku ovrhe, potraživanja se otpisuju kao nenaplativa:

 a) ako postoji pravomoćno rješenje o zaključenju stečajnog postupka nad pravnom osobom ili ako je ista informacija razmijenjena između sudskog registra ili drugog odgovarajućeg registra i tijela Općine Kloštar Podravski elektroničkim putem, a ne postoji osiguranje duga po osnovi jamstva,

 b) ako postoji pravomoćno rješenje o sklopljenoj predstečajnoj nagodbi odnosno pravomoćno rješenje o potvrdi predstečajnog sporazuma kojim je utvrđeno da se dug otpisuje,

 c) ako postoji pravomoćno rješenje o brisanju iz sudskog registra.

 2) Za fizičke osobe, potraživanja se otpisuju kao nenaplativa, u sljedećim slučajevima:

 a) ako se u stečajnom postupku nad dužnikom pojedincem ispune pretpostavke za oslobođenje od preostalih obveza propisane zakonom kojim se uređuje stečajni postupak,

 b) ako postoji sklopljeni izvansudski sporazum, sudska nagodba na pripremnom ročištu, odnosno po pravomoćnom rješenju suda o oslobođenju od preostalih obveza u postupku stečaja potrošača kojim je utvrđeno da se dug otpisuje.

Članak 5.

 Ako bi izvršenje naplate duga dovelo u pitanje osnovne životne potrebe dužnika odnosno ovršenika i članova njegova kućanstva, dug se može iznimno na njegov zahtjev otpisati u cijelosti ili djelomično.

 Osnovne životne potrebe dužnika fizičke osobe i članova njegovog kućanstva, u smislu ovog Pravilnika, ugrožene su:

 1. ako podnositelj zahtjeva ostvaruje pravo na zajamčenu minimalnu naknadu odnosno prava na pomoć za uzdržavanje ako je podnositelj zahtjeva korisnik prava na pomoć za uzdržavanje iz sustava socijalne skrbi;
 2. ako imovno stanje podnositelja zahtjeva i punoljetnih članova njegovog kućanstva odgovara sljedećim uvjetima:
 a. kada podnositelj zahtjeva, odnosno članovi njegova kućanstva imaju u vlasništvu samo jedan stan ili kuću koju koriste isključivo za njihovo stanovanje,

 b. kada podnositelj zahtjeva živi u kućanstvu u kojem nema mlađeg člana obitelji od 70 godina starosti sposobnog za rad i u kojem mjesečni prihod nije veći od 1.000,00 kuna po članu kućanstva.

 Za stjecanje prava na otpis ili djelomičan otpis duga zbog ugroženih osnovnih životnih potreba dužnika fizičke osobe i članova njegovog kućanstva podnositelj zahtjeva mora ispunjavati kriterij iz stavka 2. točke 1. ovoga članka ili kumulativno kriterije iz stavka 2. točke 2. ovoga članka.

Članak 6.

 U svim ostalim slučajevima dug će se otpisati:

 1. ako je dužnik umro, a nije ostavio pokretnina ni nekretnina iz kojih se može naplatiti dug po osnovi javnog davanja,

 2. ako se u sudskom postupku ili postupku mirnog rješenja spora sklopi nagodba, tražbina će se otpisati kao nenaplativa,

 2. kada se utvrdi da su potraživanja nenaplativa temeljem pravomoćne odluke nadležnog suda odnosno drugog nadležnog tijela,

 3. kada je Općina Kloštar Podravski temeljem pravomoćnog rješenja javnog bilježnika i Općinskog suda u ostavinskom postupku utvrđena kao zakonski nasljednik sukladno pravilima o nasljeđivanju imovine bez nasljednika (ošasna imovina),

 4. kada se utvrdi da je iznos potraživanja prenizak za pokretanje postupka ovrhe i pokriće sudskih troškova odnosno da bi troškovi naplate potraživanja bili u nerazmjeru s visinom potraživanja,

 5. kada se u provedenom postupku utvrdi da za potraživanja ne postoji valjani pravni temelj (rješenje o obvezi, ugovori, odluke i sl.), a isto je odlučno za nastanak samoga potraživanja ili tražbine iz takvoga obvezno-pravnog odnosa,

 6. ako je nastupila zastara prava na naplatu.

Članak 7.

 Tražbina se neće otpisati kao nenaplativa ako za nju postoji porezno jamstvo ili je naplate tražbine osigurana založnim pravom ili kakvim drugim sličnim pravom.

 Otpis potraživanja u smislu ovoga Pravilnika ne može se provesti za potraživanja koja su u postupcima naplate za dužnike koji imaju aktivnu obvezu, za koje je počelo izvršenje naplate barem u jednom dijelu, za koje postoji sporazum o obročnoj otplati dugovanja kao i za dužnike za koje su na snazi pravomoćne i ovršne isprave za koje nije nastupila porezna zastara.

Članak 8.

 Procedura otpisa potraživanja pokreće se na zahtjev dužnika ili po službenoj dužnosti.

 Zahtjev dužnika za otpis dospjelog duga mora biti obrazložen i podnesen u pisanom obliku Jedinstvenom upravnom odjelu Općine Kloštar Podravski (u daljnjem tekstu: Jedinstveni upravni odjel).

 Podnositelj zahtjeva obvezan je uz zahtjev priložiti dokaze na temelju kojih se mogu utvrditi činjenice o ispunjenju uvjeta za otpis duga.

Članak 9.

 Proceduru otpisa potraživanja i obveza pokreće Jedinstveni upravni odjel po potrebi tijekom cijele godine, po saznanju činjenica i uvjeta za otpis određenih ovim Pravilnikom i važećim zakonskim propisima.

Članak 10.

 U proceduri otpisa potraživanja i obveza uzima se u obzir sljedeća dokumentacija:

 - analitički knjigovodstveni podaci, pravomoćna rješenja i odluke suda ili drugog nadležnog tijela, interni akti Općine Kloštar Podravski, službene zabilješke o neutemeljenosti potraživanja, kao i o nastupu zastare, evidencije o pokrenutim postupcima naplate, kao i sva druga dokumentacija potrebna za utvrđivanje činjenica bitnih za donošenje prijedloga za otpis.

 Jedinstveni upravni odjel u proceduri otpisa potraživanja i obveza utvrđuje:

 - ispunjenje uvjeta za otpis odnosno razloge otpisa,

 - poduzete mjere pri naplati pojedinih vrsta potraživanja (opomena, tužba, ovrha i sl.),

 - opravdanost daljnjih troškova s obzirom na visinu potraživanja,

 - pravnu utemeljenost otpisa,

 - iznos otpisa po dužniku, po vrsti prihoda odnosno obveza, sukladno navedenim kriterijima iz ovoga Pravilnika.

Članak 11.

 Prijedloge pojedinačnih otpisa potraživanja odnosno obveza utvrđuje Jedinstveni upravni odjel.

 Prijedlozi otpisa moraju biti obrazloženi i sadržavati dokumentaciju određenu člankom 11. ovoga Pravilnika.

 Odluku o otpisu potraživanja donosi Općinsko vijeće Općine Kloštar Podravski

Članak 12.

 Za provođenje ovog Pravilnika zadužuje se Jedinstveni upravni odjel.

Članak 13.

 Ispravak vrijednosti potraživanja za iznos otpisa provodi se direktno umanjenjem knjigovodstvenih vrijednosti potraživanja i vlastitih izvora sukladno važećem Pravilniku o proračunskom računovodstvu i računskom planu (“Narodne novine”, broj 124/14, 115/15, 87/16. i 3/18).

Članak 14.

 Ovaj Pravilnik stupa na snagu osmog dana od dana objave na mrežnoj stranici Općine Kloštar Podravski [www.klostarpodravski.hr](http://www.klostarpodravski.hr) .

**OPĆINSKO VIJEĆE**

 **OPĆINE KLOŠTAR PODRAVSKI**

**KLASA: 400-01/**

**URBROJ: 2137/16-20-**

**Kloštar Podravski, \_\_\_\_\_\_\_\_\_\_ 2020.**

 **PREDSJEDNIK:**

**Antun Karas**